Ketil Bjørnstad

Biografi

Bjørnstad har syvårig grunnskole. Han ble utdannet som klassisk pianist og studerte med bl.a. Amalie Christie og Robert Riefling, foruten studier i London og Paris. Han viste seg tidlig å være et stort talent, og vant "Ungdommens Pianomester" både i 1966 og i 1968. Allerede 16 år gammel debuterte han som konsertpianist med Bela Bartoks tredje klaverkonsert. Etter hvert beveget Bjørnstad seg mot jazz og rock, i nært samarbeid med bl.a. gitaristen Terje Rypdal, bassisten Arild Andersen, trommeslageren Jon Christensen og den amerikanske cellisten David Darling. Han har spilt inn mer enn 50 plater, blant annet på selskapene Universal, Kirkelig Kulturverksted og ECM. Han er spesielt berømt for verket «Leve Patagonia» fra 1978, der både Cornelis Vreeswijk og Lill Lindfors medvirker. Derfra er også hans mest kjente sang, «Sommernatt ved fjorden», sunget av Ellen Westberg Andersen. 
Bjørnstad har gitt ut plater med bl.a. Anneli Drecker, Kristin Asbjørnsen, Kari Bremnes, Lill Lindfors, Randi Stene, Lynni Treekrem, Frøydis Armand, Stavangerensemblet, Anders Wyller, Per Vollestad og Ole Paus. Han er internasjonalt kjent for sine Universal- og ECM-utgivelser, deriblant The Sea, duo-innspillingene med David Darling og Terje Rypdal, Grace, med bl.a. Anneli Drecker, Bendik Hofseth og Trilok Gurtu, Floating med bassisten Palle Danielsson og perkusjonisten Marilyn Mazur, som gikk til topps på jazz-listene i Tyskland, solo-trippelalbumet Rainbow Sessions og ECM-albumet The Light, med Randi Stene og Lars Anders Tomter, som fikk tidsskriftet Gramophone til å sammenligne Bjørnstads sanger med Leonard Cohens. 
Har i de senere år et omfattende samarbeid med den svenske cellisten Svante Henryson. Bjørnstad skrev prologen til både Molde International Jazzfestival i 2007 og Bjørnsonfestivalen i 2008. Fikk i oppdrag av Norge 2000 å skrive tusenårsoratoriet Himmelrand, der han brukte tekster av lyrikeren Stein Mehren. Han skrev bestillingsverket «Coastlines» for Canal Street-festivalen i Arendal i 2007 og «Hvalenes Sang» for Vestfoldfestspillene i 2009. Hans musikk er mye brukt av film-regissører, bl.a. av Ken Loach og Jean-Luc Godard. Som pianist har han turnert over hele verden, og gjestet jazzfestivalene i bl.a. Montreal, Shanghai, Taipei, Roma, Nancy, Frankfurt, Leipzig, London, Molde og Kongsberg.
Som forfatter debuterte Bjørnstad i 1972 med diktsamlingen Alene ut. Han har siden utgitt om lag 30 bøker, blant annet dikt, romaner og biografier. Blant hans tidligste romaner er Pavane og Bingo – en dyd av nødvendighet de mest kjente. Hans roman Oda! om malerinnen Oda Krohg er fortsatt regnet som et referanseverk om Kristianiabohemen, ved siden av hans store biografi om Hans Jæger. Historien om Edvard Munch fikk stor oppmerksomhet og anerkjennelse i Danmark, England og Tyskland. Kritikk høstet imidlertid hans dokumentarroman om Edvard Grieg, G-moll-balladen etter som Bjørnstad blant annet  spekulerte på uutgitte brev. Men boken ble samtidig hyllet av Rüdiger Görner i Frankfurter Allgemeine Zeitung som skrev at "Intet biografisk emne kunne vært grundigere utforsket enn i Bjørnstads roman". Og i den danske avisen Politiken skrev Michael Bonnesen at boken var skrevet "med nesten uhyggelig presisjon i psykologisk innsikt" og dessuten  "spennende som en kriminalroman".
Blant Bjørnstads viktigste skjønnlitterære bøker må nevnes den kritikerroste Villa Europa og Victor-Alveberg-trilogien, som består av romanene Drift, Drømmen om havet og Veien til Dhaka. Med Nåde fra 1998 vant han Riksmålsprisen. Samme år skrev han den satiriske fotball-boken Reisen til Gallia sammen med Ole Paus. Nevnes må også millennium-trilogien Fall, Ludvig Hassel Tusenårsskifte og Tesman. Bjørnstad har dessuten skrevet de psykologiske thrillerne Det Personlige Motiv og Skumringsmulighetene. Sistnevnte foregår i skjærgården utenfor Tvedestrand, der også Bjørnstad bodde på sytti- og åttitallet, før han flyttet til Paris og deretter tilbake til Oslo. 
Fra de senere år står den prisbelønte trilogien om den unge pianisten Aksel Vinding frem som et hovedverk. Den består av romanene Til Musikken, Elven og Damen i Dalen. Bjørnstad hadde sitt skjønnlitterære gjennombrudd i Tyskland på forlaget Suhrkamp/Insel med Vindings Spiel (Til Musikken) i 2006. Da Tysklands mest innflytelsesrike kritiker Elke Heidenreich omtalte romanen som «en perfekt bok» i sitt berømte Lesen!-program for ZDF, gikk den rett inn på Der Spiegels bestselgerliste. Boken ble også Bjørnstads litterære gjennombrudd i Frankrike, og ble tildelt «Prix des Lecteurs» for 2008. Trilogien om Aksel Vinding har fått strålende kritikker i mange land, og Til Musikken ble lansert på engelsk i 2009, der den i 2010 ble nominert til The Independent Foreign Fiction Prize.
I de tre romanene De Udødelige, Verdens Ende og Ensomheten går Bjørnstad tematisk videre fra Millennium-trilogien og drøfter det moderne menneskets forutsetninger i sin egen samtid. Frankfurter Allgemeine Zeitungs anmelder Klaus Birnstiel skrev i en begeistret anmeldelse at De Udødelige var "en stor roman" som ville vokse i erindringen. I Norge skapte boken debatt og ble trykket i flere opplag.
Drømmemesteren (2011) er en biografi om maleren Bendik Riis, som ble umyndiggjort og levde store deler av sitt liv på forskjellige institusjoner. I 2014 kom Veien til Mozart som i tillegg til å være en empirisk Mozart-biografi også er en selvbiografi om forfatterens oppvekst i Oslo på seksti- og syttitallet. Boken fikk unisont positive anmeldelser i norsk presse, og er solgt til forlagshuset Suhrkamp/Insel i Berlin. 
I de senere årene har Bjørnstad, foruten å utgi ECM-albumene Life in Leipzig (m. Terje Rypdal), Remembrance (m. Tore Brunborg og Jon Christensen), Night Song (m. Svante Henryson), Vindings Music og La Notte, komponert to større verk for kor, solist og ensemble. Solopggang/Sunrise ble urfremført i en fullsatt Universitetets Aula i Oslo i 2011 og ble også hyppig fremført av forskjellige ensembler i forbindelse med Munch-jubileet i 2013. A Passion For John Donne, med tekster av John Donne, ble uroppført på Oslo Internasjonale Kirkemusikkfestival i 2012, og innledet Bjørnstads samarbeid med saksofonisten og sangeren Håkon Kornstad, som Bjørnstad også brukte som solist på oratoriet Sanger om tilhørighet. Verket ble urfremført i Nidarosdomen sommeren 2014, under Olavsfestdagene. Senere samme år spilte Bjørnstad sammen med Terje Rypdal for mer enn 50.000 tilhørere utendørs, på Jarasum Int. Jazzfestival i Korea.
Våren 2015 har Bjørnstad spilt inn et nytt album med vennen Ole Paus, som har fått tittelen Frolandia. Bjørnstad skriver også på første bind av roman-sekstetten Verden som var min, som har fått tittelen Sekstitallet. Meningen er å skrive et erindringsverk i romans form om tiårene fra sekstitallet frem til i dag.